Det gik lidt for stærkt, da en 51-årig kvinde fra Skørping onsdag aften kørte gennem den lille by Bjerget, nordøst for Thisted. Kvinden måtte køre 50 kilometer i timen, men blev klokken 18.22 fanget af politiets fotovogn med 111 kilometer i timen. Det oplyser politikommissær Jørgen Jensen fra lokalpolitiet i Thisted. - Det er jo helt vildt. Hun kørte så hurtigt, at hendes Audi A1 er blevet konfiskeret, og hun kan også se frem til et retsligt efterspil, siger politikommissæren. Sagen hører under loven om vanvidsbilisme, som trådte i kraft den 31. marts i år. Fire biler konfiskeret på ét døgn Vanvidskørslen gennem Bjerget er ikke den eneste sag i den genre i det seneste døgn. Vagtchefen hos Midt- og Vestjyllands Politi oplyser, at de har konfiskeret i alt fire biler på et døgn. I Harboøre fik politiet onsdag eftermiddag en anmeldelse om en slingrende bilist. Da de fandt frem til ham, kunne de efter en alkometertest konstatere, at den 41-åriges promille var over to. Det betød, at han bliver sigtet for vanvidskørsel og fik konfiskeret sin bil. I Ikast mistede en mand også sin bil, da han kørte uden kørekort for tredje gang på tre år.

Referat:
Det seneste døgn har Midt- og Vestjyllands Politi konfiskeret fire biler på grund af vanvidskørsel.